గ్లెన్ మాక్స్‌వెల్

**గ్లెన్ జేమ్స్ మాక్స్‌వెల్** (జననం 1988 అక్టోబరు 14) ఆస్ట్రేలియన్ ప్రొఫెషనల్ క్రికెటరు. అతను ఆస్ట్రేలియా జాతీయ క్రికెట్ జట్టుకు వన్డే ఇంటర్నేషనల్, ట్వంటీ20 ఇంటర్నేషనల్ ఫార్మాట్‌లలో ఆడుతున్నాడు.  ఆస్ట్రేలియా తరపున టెస్టు క్రికెట్ ఆడాడు. మాక్స్‌వెల్, కుడి చేతితో బ్యాటింగ్ చేసి ఆఫ్ బ్రేక్ బౌలింగ్ చేసే ఆల్‌రౌండరు. అతను ఆస్ట్రేలియా దేశవాళీ క్రికెట్‌లో విక్టోరియా, మెల్‌బోర్న్ స్టార్స్‌కు ప్రాతినిధ్యం వహిస్తున్నాడు.  2015 క్రికెట్ ప్రపంచ కప్, 2021 ఐసిసి T20 ప్రపంచ కప్‌ను గెలుచుకున్న ఆస్ట్రేలియా జట్టులో సభ్యుడు. 

2010 లో ట్వంటీ20 బిగ్ బాష్‌లో విక్టోరియా తరపున ఆడటం ప్రారంభించినప్పుడు మాక్స్‌వెల్ క్రికెట్ కెరీర్ మొదలైంది. షాట్ మేకింగుకు, ఆట షార్ట్ ఫామ్‌లో మెరుగైన ఆటతీరుకూ అతను పేరుగాంచాడు. 2015 ప్రపంచ కప్‌లో శ్రీలంకపై 52 బంతుల్లో 102 పరుగులు చేశాడు. ఇది ఇప్పటి వరకు ప్రపంచ కప్‌లోరెండవ వేగవంతమైన సెంచరీ.  2016 అతనులో శ్రీలంకపై 65 బంతుల్లో అజేయంగా 145* పరుగులు చేశాడు. ట్వంటీ20 ఇంటర్నేషనల్స్‌లో అది నాల్గవ అత్యధిక స్కోరు, ఆరోన్ ఫించ్, ఇంగ్లాండ్, జింబాబ్వేలపై చేసిన 156, 172 తర్వాత ఆస్ట్రేలియా తరపున మూడవ అత్యధిక స్కోరు.   

2017 మార్చి 16న రాంచీలో భారత్‌తో జరిగిన తొలి టెస్టులో సెంచరీతో సహా టెస్టుల్లో తన సామర్థ్యాన్ని ప్రదర్శించాడు. ఇందులో అతను 185 బంతుల్లో 104 పరుగులు చేశాడు. తద్వారా అతను, షేన్ వాట్సన్ తర్వాత మూడు ఫార్మాట్లలో సెంచరీలు సాధించిన రెండవ ఆస్ట్రేలియన్ అయ్యాడు. ఈ ఘనత సాధించిన 13 మంది ఇతర క్రికెటర్ల సరసన చేరాడు.  2017 నవంబరు 24న అతను షెఫీల్డ్ షీల్డ్ పోటీలో తన తొలి డబుల్ సెంచరీ సాధించాడు.  అతను 318 బంతుల్లో 36 ఫోర్లు, నాలుగు సిక్సర్లతో 278 పరుగుల వద్ద ఔటయ్యాడు. 

2011లో, అతను 19 బంతుల్లో 50 పరుగులు చేసి, ఆస్ట్రేలియా దేశవాళీ వన్డే క్రికెట్‌లో అత్యంత వేగవంతమైన హాఫ్ సెంచరీ రికార్డు సృష్టించాడు.   తర్వాత, 2013 ఫిబ్రవరిలో, ఇండియన్ ప్రీమియర్ లీగ్ జట్టు ముంబై ఇండియన్స్ అతనిని $1 మిలియన్లకు కొనుగోలు చేసింది.  2013 మార్చిలో, అతను హైదరాబాద్‌లో భారత్‌తో జరిగిన రెండో టెస్టులో టెస్టుల్లోకి అడుగుపెట్టాడు.

2018 మార్చి 28న, దక్షిణాఫ్రికా టూర్‌లో బాల్ ట్యాంపరింగ్‌కు పాల్పడినందుకు స్టీవ్ స్మిత్, డేవిడ్ వార్నర్, కామెరాన్ బాన్‌క్రాఫ్ట్‌లు సస్పెన్షన్‌కు గురైన తర్వాత, మాక్స్‌వెల్‌ను మాథ్యూ రెన్‌షా, జో బర్న్స్‌లతో పాటు టెస్టు జట్టుకు అత్యవసరంగా పిలిపించారు. 

2019 అక్టోబరులో, మానసిక ఆరోగ్య సమస్యలను ఎదుర్కోవడానికి మ్యాక్స్‌వెల్ గేమ్ నుండి నిరవధిక విరామం ప్రకటించాడు. 

## జీవితం తొలి దశలో
మాక్స్వెల్ విక్టోరియాలోని క్యూలో జన్మించాడు. సౌత్ బెల్గ్రేవ్ CC కొరకు జూనియర్ క్రికెట్ ఆడాడు. అతను పేస్ బౌలర్‌గా క్రికెట్‌ జీవితం ప్రారంభించి ఆ తరువాత తన రనప్‌ను పునర్నిర్మించుకుని ఆఫ్ స్పిన్ బౌలర్‌గా మారాడు. అతను బంతిని శక్తివంతంగా, ఖచ్చితంగా విసిరి రనౌట్లు చెయ్యడంలో పేరుపొందాడు.  మాక్స్‌వెల్ ఆత్మవిశ్వాసం, విపరీతమైన షాట్‌లు ఆడాలనే అతని ధోరణి కారణంగా సహచరులు, మీడియాలో అతనికి "ది బిగ్ షో" అనే మారుపేరు వచ్చింది. అయితే అతను "మాక్సీ" అనే మారుపేరును ఇష్టపడతాడు.  

## అంతర్జాతీయ కెరీర్

### 2012 UAE టూర్: వన్‌డే & T20I రంగప్రవేశం
2016 UAE పర్యటన కోసం మాక్స్‌వెల్ ఎంపికయ్యాడు. హెడ్ సెలెక్టర్ జాన్ ఇన్వెరారిటీ మాట్లాడుతూ, మాక్స్‌వెల్ "బహుముఖమైన, చురుకైన ఆఫ్-స్పిన్నింగ్ ఆల్‌రౌండరు, అద్భుతమైన ఫీల్డరు... UAEలో స్లో, తక్కువ, టర్నింగ్ వికెట్లపై గ్లెన్ రూపంలో స్పిన్ బౌలరు లభిస్తాడు" అని అన్నాడు.

2012లో యునైటెడ్ అరబ్ ఎమిరేట్స్‌లో జరిగిన వన్-డే ఇంటర్నేషనల్‌లో ఆఫ్ఘనిస్తాన్‌పై ఆస్ట్రేలియా తరపున మాక్స్‌వెల్ తన వన్‌డే రంగప్రవేశం చేసి, 2 పరుగులు చేసి 0-21 సాధించాడు.  తన 2వ వన్‌డేలో, పాకిస్తాన్‌తో ఆడుతూ, 38 బంతుల్లో 38 పరుగులు చేశాడు. 5–121 తో జట్టు విజయం సాధించడంలో సహాయం చేశాడు.  రెండో వన్‌డేలో 27 బంతుల్లో 28 పరుగులు, 4 ఓవర్లలో 0-37 సాధించాడు. మూడవ వన్‌డేలో అతను అజేయంగా 56 పరుగులు చేశాడు. బౌలింగులో 0-33 సాధించాడు.  

మాక్స్‌వెల్ అదే పర్యటనలో పాకిస్తాన్‌తో జరిగిన రెండు T20I మ్యాచ్‌లలో ఆడాడు. తన తొలి మ్యాచ్‌లో అతను 4 పరుగులు చేసి, బౌలింగులో 0-25 తీసుకున్నాడు.  మూడో T20Iలో, 20 బంతుల్లో 27 పరుగులు చేసి 1–12 తీసుకున్నాడు. 

### 2013: టెస్టు రంగప్రవేశం సంవత్సరం
2013 2012-13 భారత పర్యటనలో మాక్స్‌వెల్ ఎంపికయ్యాడు.  అస్థిరమైన బౌలింగ్ ఫామ్‌లో ఉన్నప్పటికీ అతనిని ఆల్ రౌండర్‌గా ఉపయోగించుకోవాలని ఆస్ట్రేలియా భావించింది.

2013 మార్చిలో, అతను హైదరాబాద్‌లో భారత్‌తో జరిగిన రెండో టెస్టులో తన తొలి టెస్టు ఆడాడు. అతను జేవియర్ డోహెర్టీకి మద్దతునిస్తూ జట్టులో రెండవ స్పిన్నర్‌గా చేరాడు. మాక్స్‌వెల్ మొదటి, రెండవ ఇన్నింగ్స్‌లో 13, 8 పరుగులు చేసి, బ్యాట్‌తో ఆకట్టుకోవడంలో విఫలమయ్యాడు. కానీ బంతితో 4/127 తీసుకున్నాడు. 

2015 ఐసిసి క్రికెట్ ప్రపంచ కప్ కోసం ఎంపిక చేసిన 15 మంది జట్టులో మాక్స్‌వెల్ ఒకడు.  అతను ఇంగ్లండ్‌తో జరిగిన మొదటి మ్యాచ్‌లో 40 బంతుల్లో 66 పరుగులు చేశాడు.  న్యూజిలాండ్‌పై 1, 1-7,  ఆఫ్ఘనిస్తాన్‌పై 39 బంతుల్లో 88 పరుగులు, 1–21 సాధించాడు. 

### 2015 క్రికెట్ ప్రపంచ కప్
తర్వాత SCGలో శ్రీలంకపై 51 బంతుల్లో సెంచరీని చేసి, వన్‌డేలలో ఆస్ట్రేలియా తరఫుంబ వేగవంతమైన సెంచరీని, ప్రపంచ కప్ చరిత్రలో రెండవ వేగవంతమైన సెంచరీని నమోదు చేశాడు.   2015 ప్రారంభంలో మాక్స్‌వెల్ ఐసిసి వన్డే అంతర్జాతీయ బ్యాటింగ్ ర్యాంకింగ్స్‌లో టాప్ 10లోకి ప్రవేశించాడు. 

అతను స్కాట్లాండ్‌పై బ్యాటింగ్ చేయలేదు. బౌలింగులో 1–24 తీసుకున్నాడు.  పాకిస్థాన్‌తో జరిగిన క్వార్టర్ ఫైనల్‌లో మ్యాక్స్‌వెల్ 2-43 తీసుకుని, 29 బంతుల్లో 44 పరుగులు చేశాడు.  భారత్‌తో జరిగిన సెమీ-ఫైనల్‌లో అతను, 23 పరుగులు చేసి, బౌలింగులో 0-18 చేసి, ఫీల్డింగులో ఒక రన్ అవుట్‌కు తోడ్పడ్డాడు.  న్యూజిలాండ్‌తో జరిగిన ఫైనల్‌లో అతను బ్యాటింగ్ చేయలేదు. ఆస్ట్రేలియా ఆ మ్యాచ్‌ను 7 వికెట్ల తేడాతో గెలిచి, వారి ఐదవ ప్రపంచ కప్ టైటిల్‌ను కూడా గెలుచుకుంది. అతను 1-37 తీసుకొని ఒక బ్యాట్స్‌మన్‌ను రనౌట్ చేశాడు.   మాక్స్‌వెల్ 182.02 స్ట్రైక్ రేట్‌తో 64.80 సగటుతో 324 పరుగులు చేసి స్టీవ్ స్మిత్ (402), డేవిడ్ వార్నర్‌ల (345) తర్వాత ఆస్ట్రేలియా తరఫున అత్యధిక పరుగులు చేసిన మూడో వ్యక్తిగా నిలిచాడు.

### 2023 ప్రపంచ కప్
మాక్స్‌వెల్ భారతదేశంలో జరిగే 2023 ప్రపంచ కప్ కోసం ఆస్ట్రేలియా జట్టుకు ఎంపికయ్యాడు. పోటీ ప్రారంభానికి ముందు చివరి సన్నాహక మ్యాచ్‌లో మాక్స్‌వెల్, పాకిస్తాన్‌పై 71 బంతుల్లో 77 పరుగులతో మెరిశాడు.

### ఐపిఎల్
మాక్స్‌వెల్, 2012లో ఢిల్లీ డేర్‌డెవిల్స్‌కు జట్టు నుండి వైదొలిగిన ట్రావిస్ బిర్ట్ స్థానంలో ఆటగాడిగా సంతకం చేశాడు.  2012 పోటీలో రెండు గేమ్‌లు ఆడాడు. 2013 IPL వేలంలో, ముంబై ఇండియన్స్ అతనిని 1 మిలియన్ US$లకు కొనుగోలు చేయడంతో మాక్స్‌వెల్ అత్యంత ఖరీదైన ఆటగాడిగా నిలిచాడు.  2014లో, అతన్ని కింగ్స్ ఎలెవన్ పంజాబ్ కొనుగోలు చేసింది . చెన్నై సూపర్ కింగ్స్‌తో జరిగిన అతని జట్టు ఓపెనింగ్ మ్యాచ్‌లో, అతను 43 బంతుల్లో 95 పరుగులు, రాజస్థాన్ రాయల్స్‌తో జరిగిన రెండో మ్యాచ్‌లో 45 బంతుల్లో 89 పరుగులు చేశాడు. మూడో మ్యాచ్‌లో సన్‌రైజర్స్ హైదరాబాద్‌తో జరిగిన మ్యాచ్‌లో మ్యాక్స్‌వెల్ 43 బంతుల్లో 95 పరుగులు చేసి వరుసగా మూడోసారి ప్లేయర్ ఆఫ్ ద మ్యాచ్ అవార్డును అందుకున్నాడు. తర్వాత సీజన్‌లో, చెన్నైపై కూడా అతను 38 బంతుల్లో 90 పరుగులు చేసి, మళ్లీ ప్లేయర్ ఆఫ్ ది మ్యాచ్ అవార్డును గెలుచుకున్నాడు.  16 గేమ్‌లలో అతను ఇన్నింగ్స్‌కు 34.50 పరుగుల సగటుతో 552 పరుగులతో సీజన్‌లో మూడవ అత్యధిక పరుగులు సాధించాడు. 

అతను 2015 IPL సీజన్‌కు కింగ్స్ XI పంజాబ్ జట్టులోనే కొనసాగాడు గానీ అత్యధిక స్కోరు 43తో ఆకట్టుకోవడంలో విఫలమయ్యాడు. 11 గేమ్‌లలో 13.18 సగటుతో 145 పరుగులు చేసి జట్టులో తన స్థానాన్ని కోల్పోయాడు.  మాక్స్‌వెల్‌కు 2016, కింగ్స్‌ తరఫునే మరో నిరాశాజనక సీజనుగా మిగిలిపోయింది. 2018 సీజన్‌కు ముందు అతన్ని ఢిల్లీ కొనుగోలు చేసింది.  మళ్లీ పేలవమైన ఆటను కనబరచాడు. 14 సగటుతో 142 పరుగులు చేశాడు. ఒక్కసారి కూడా 50 దాటలేదు. 

2020 IPL వేలంలో, కింగ్స్ కొనుగోలు చేయడానికి ముందు, మాక్స్‌వెల్‌ కోసం ఢిల్లీ క్యాపిటల్స్, పంజాబ్ కింగ్స్‌ల మధ్య బిడ్డింగ్ వార్ జరిగింది.

2021లో, మాక్స్‌వెల్‌ను రాయల్ ఛాలెంజర్స్ బెంగళూరు, చెన్నై సూపర్ కింగ్స్‌తో మరో బిడ్డింగ్ యుద్ధం తర్వాత కొనుగోలు చేసింది.  అతను 513 పరుగులతో జట్టుకు అత్యధిక స్కోరర్‌గా సీజన్‌ను ముగించాడు.  2022 ఐపీఎల్ సీజన్‌కు కూడా అతడిని కొనసాగించారు. 

## వ్యక్తిగత జీవితం
గ్లెన్ మాక్స్‌వెల్ తన తొలి టెస్టు సెంచరీని నమోదు చేసిన భారత్ ఆస్ట్రేలియాల 3వ టెస్టు మ్యాచ్‌లో అతను మ్యాచ్ ఫిక్సింగ్ చేసినట్లు అల్ జజీరా డాక్యుమెంటరీ (అతని పేరు ప్రస్తావించకుండా) పరోక్షంగా నిందితుడిగా ఆరోపించింది.  అయితే మాక్స్‌వెల్ తనపై వచ్చిన ఆరోపణలన్నింటినీ కొట్టిపారేశాడు.    

2019 అక్టోబరులో మానసిక ఆరోగ్య సమస్యల కారణంగా క్రికెట్‌కు విరామం ఇస్తున్నట్లు మ్యాక్స్‌వెల్ ప్రకటించారు.  మాక్స్‌వెల్‌ చక్కటి ఉదాహరణగా నిలిచాడని విరాట్ కోహ్లీ కొనియాడాడు. 

మాక్స్‌వెల్ తన చిరకాల స్నేహితురాలు విని రామన్‌ని 2022 మార్చిలో పెళ్ళి చేసుకున్నాడు 

## మూలాలు

వర్గం:ఆస్ట్రేలియా క్రికెట్ క్రీడాకారులు
వర్గం:జీవిస్తున్న ప్రజలు
వర్గం:1988 జననాలు